Gedagte vir die dag: LaastedruppelmenseFoto: pixabay.com Aangesien julle wys is en verstaan wat God wil hê, moet julle sorg dat julle leefstyl goed is. Julle wysheid moet juis in nederige gedrag sigbaar word. (Jakobus 3:13) Die geslagte voor, tydens en ná die Tweede Wêreldoorlog is bekend daarvoor dat hulle baie spaarsamig was. Niks is onnodig weggegooi nie. Heelwat van ons se ouers en grootouers was só. Selfs meelsakkies is gewas en gebêre om later in ander noodsaaklikhede omgeskakel te word: onderklere, ’n koffiesak vir moerkoffie en selfs vadoeke was van die bekende gebruike daarvan. Jy moes ook nie kos op jou bord oorlaat nie, want dit is as mors beskou. Wanneer dit lyk asof enige groente besig was om hul varsheid te begin verloor, is dit betyds in heilsame sop verwerk. Gate in kouse is gestop en die kouse nog lank gebruik. In vandag se vinnige kitslewe word verlepte groente en ’n stukkende kous maklik weggegooi, elektriese of elektroniese ware wat dalk net éffens probleme gee met nuwes vervang en mooi klere wat dalk te klein geword het, nie aan die jonger kind oorgedra nie. ’n Duur resiesfiets word ná ’n seisoen of twee vir ’n appel en ei verkoop en deur die jongste op die mark vervang. Met geld in oorvloed by baie huisgesinne, ken mense nie meer die heilsaamheid daarvan om spaarsamig te leef nie. Volgens Bybelse riglyne moet ’n mens wat alles in oorvloed het, daarvan deel met dié wat weinig het. Dit sluit in dat geld nie onnodig vermors behoort te word nie; dat spaarsamig geleef moet word – maar sonder om ’n vrek te wees, wat die ander uiterste is.